1894 ஆண்டு சட்டமோ நிலம் கையகப்படுத்தும்போது நில உரிமையாளர்களின் ஒப்புதல் பெறவேண்டியதேயில்லை என்கிறது. 2013ம் ஆண்டு சட்டமோ பொது தேவைகளுக்காக நிலம் கையகப்படுத்தும்போது நில உரிமையாளரிடமிருந்து இசைவு பெறவேண்டியதில்லை என்கிறது. ஆனால் தனியார் தேவைகளுக்கான திட்டங்கள் மேற்கொள்ளும்போது பாதிப்பிற்குள்ளாகக் கூடிய குடும்பங்களில் குறைந்தது 80% மக்களின் ஒப்புதலை பெறவேண்டும். அதேபோல், பொதுத்துறை-தனியார் கூட்டுமுயற்சியில் மேற்கொள்ளப்படும் திட்டமாக இருந்தால் பாதிப்புக்குள்ளாகும் குடும்பங்களில் 70 விழுக்காட்டினரின் ஒப்புதல் பெறப்படவேண்டுமென கூறுகிறது. 2015ம் ஆண்டு அவசரச் சட்டமோ பாதிக்கப்படும் குடும்பங்களின் (80% அல்லது 70%) ஒப்புதலை குறிப்பாக ஐந்து சிறப்பு திட்டங்களுக்கு அறவே பெறத் தேவையில்லை என்று கூறுகிறது. அதாவது இராணுவம், ஊரக கட்டமைப்பு, குறைந்த செலவிலான குடியிருப்புகள், தொழிற்பேட்டைகள், பொதுத்துறை-தனியார் கூட்டு முயற்சியில் மேற்கொள்ளப்படும் பொதுத் தேவை திட்டங்கள் - நிலம் அரசின் வசம் இருக்கும்பட்சத்தில் - ஒப்புதல் பெறத் வேண்டியதில்லை என கூறுகிறது.